Poul Qvist Jørgensen (S), 2004-01-22:
Vi synes, at SF har fremsat et sympatisk forslag, der ligger i en klar forlængelse af de bestræbelser, som store dele af Folketinget har været enige i burde udfoldes for at sikre, at den uværdige, den demotiverende og den farlige praksis med, at vi i samfundet har en udbredt anvendelse af detentionsanbringelse som reaktion på en overdosis af stoffer eller alkohol, ikke finder sted.
Forslagsstillerne gennemgår i bemærkningerne væsentlige dele af de initiativer, der allerede er iværksat.
Jeg vil godt understrege, at vi i Socialdemokratiet er af den opfattelse, at vi kan komme meget længere.
Vi er i lighed med såvel forslagsstillerne som sagkundskaben enige i, at det har været et godt initiativ at sikre lægetilsyn, at sikre tv-overvågning, at gøre detentionslokalerne meget bedre også æstetisk, enige i, at politiet i mange tilfælde kan undlade egentlige detentionsanbringelser og i stedet anvende f.eks. hospitalerne, sørge for en anden sikker anbringelse, f.eks. sørge for, at den påvirkede kommer hjem.
Vi tillægger os selv en væsentlig del af æren for, at dette er gennemført.
Går man nu ind i selve beslutningsforslaget og ser på, hvorledes udviklingen har været i f.eks. de sidste 25 år, så må man konstatere, at der faktisk, om end på en meget trist baggrund, er sket temmelig meget.
Der er sket meget fysisk vedrørende detentionslokalernes indretning, men der er lang, lang vej endnu, hvis man da overhovedet må og kan bruge lokalerne.
I udvalgsarbejdet må vi sikre os, at der foretages undersøgelse af - og vi har jo været inde på det allerede - om det er rigtigt, at der er sket et betragteligt fald i dødsfaldene og andre alvorlige hændelser i forbindelse med detentionsanvendelsen, ligesom vi naturligvis må have en orientering om, hvorledes det er gået med anvendelsen af alternativer til detentionsanbringelse.
Jeg skal helt afstå fra at deltage i beregningerne af, om 66 pct. af 11.000 giver 3.000, eller hvad man nu ellers kan lave af regnestykker.
Det må vi kunne få helt nøje - i hvert fald bedre - præciseret.
Vi er altså opmærksomme på, at der er sket meget, og vi er meget opmærksomme på, at vi har brug for et mere klart billede af, hvorledes det egentlig går på området.
Vi mener faktisk, at vi med Rigspolitichefens udsendelse, kundgørelsen fra august 2001, som vi også har været inde på, i hvert fald hvad angår det sikkerhedsmæssige for anholdte og indbragte, er nået nogle skridt videre.
Vi synes også, det er godt, at der sker en bedre - ikke tilfredsstillende, men bedre - orientering og motivering i skriftlig form, når den anholdte skal ud igen. Det, der er lidt mere udefinerbart, synes at være, at også i de juridiske formuleringer i kundgørelsen er der sket en ændring i myndighedernes opfattelse af klientellet, og klientellet står i gåseøjne her.
Man kan også sige, at Rigspolitichefen har forstået og accepteret politikernes udsagn om det menneskesyn, der bør være det fremherskende.
Vi skal i hvert fald, synes jeg, have skabt et flertal, og jeg fornemmer faktisk, at det allerede er der, for, at vi vil gøre noget for folk, der er i nød, og at de kan hjælpes på en ordentlig og en etisk måde. Helt til sidst vil jeg godt sige en anelse om brugen af de eksisterende behandlingsinstitutioner i stedet for detentioner, og da jeg ikke når at sige noget om sygehusene, så kan man egentlig godt tage sygehusene med i det, jeg siger. Forslagsstillerne refererer loyalt Kornum-udvalget, som siger, at det ser ud til at kunne blive noget vanskeligt at bruge behandlingsinstitutionerne.
Det kan ikke udelukkes, at der kan findes institutioner, hvor de fysiske rammer kan være således, at institutionen kan rumme såvel akut påvirkede som folk i behandling, men som udgangspunkt vil det være en meget uheldig blanding.
Det er jeg faktisk meget enig i, lige så enig som jeg er i, at vi skal arbejde for at sikre en etisk ordentlig behandling af mennesker, der er kommet i en akut nød eller en truet situation.
Det skylder vi hinanden.